b"\n_START_ARTICLE_\nKevin Mitchell\n_START_SECTION_\nKariera\n_START_PARAGRAPH_\nMitchell je za\xc4\x8del kariero leta 1997 v ligi OHL pri mo\xc5\xa1tvu Guelph Storm. Z dobrimi predstavami je prepri\xc4\x8dal NHL mo\xc5\xa1tvo Calgary Flames, ki ga je izbralo na NHL naboru leta 1998 kot 234. po vrsti. Kljub temu zanje ni nikoli zaigral. Po treh sezonah pri Guelph Stormu se je preselil k OHL mo\xc5\xa1tvu Oshawa Generals, 8 tekem je odigral \xc5\xa1e pri AHL mo\xc5\xa1tvu Hamilton Bulldogs. V sezoni 2001/02 mu je uspel korak v profesionalni hokej. Tri naslednje sezone je igral v dveh ni\xc5\xbejih ameri\xc5\xa1kih ligah - ECHL in AHL. Ekipe, za ketere je igral, so: Louisiana Ice Gators, Houston Aeros, Bridgeport Sound Tigers in Cleveland Barons. \xc5\xa0e najve\xc4\x8dji vtis je pustil med igranjem za Louisiana Ice Gators, ko je na 112 tekmah dosegel 90 to\xc4\x8dk. Nato se je preselil v Evropo, kjer je v sezoni 2004/05 zaigral za nem\xc5\xa1ko mo\xc5\xa1tvo Iserlohn Roosters. V naslednji sezoni je zastopal barve avstrijskega mo\xc5\xa1tva Vienna Capitals in se z njimi prebil v polfinale kon\xc4\x8dnice. Naslednjo sezono je igral za prenovljeno AHL mo\xc5\xa1tvo Bridgeport Sound Tigers ter pred koncem sezone od\xc5\xa1el zopet v Nem\xc4\x8dijo k ekipi Hamburg Freezers. Pred sezono 2007/08 je okrepil slovensko mo\xc5\xa1tvo HDD ZM Olimpija, s katerimi je pred sezono 2008/09 podalj\xc5\xa1al \xc5\xa1e za dve leti. Na sredini sezone 2007/08 je sicer \xc5\xbee podpisal predpogodbo z EHC Black Wings Linz, a jo je po koncu sezone na svoje stro\xc5\xa1ke odkupil. _NEWLINE_Mitchell ni nikoli nastopil za nobeno selekcijo ameri\xc5\xa1ke reprezentance.\n_START_SECTION_\nMo\xc4\x8dan strel\n_START_PARAGRAPH_\nMitchell je zelo poznan po svojem zelo mo\xc4\x8dnem strelu. Kar nekaj golov je \xc5\xbee dosegel tako tudi s sredine igri\xc5\xa1\xc4\x8da. Enega izmed tovrstnih golov je dosegel v sezoni 2004/05, ko je v nem\xc5\xa1ki DEL ligi premagal vratarja mo\xc5\xa1tva EHC Wolfsburg Grizzly Adams Tya Conklina. Podobno spektakularen gol je dosegel tudi proti EC Red Bull Salzburgu v finalu Avstrijske hokejske lige 2008, ko je s sredine igri\xc5\xa1\xc4\x8da presenetil Reinharda Divisa._NEWLINE_Na KELLY'S All-Star tekmi leta 2008 je osvojil nagrado za najmo\xc4\x8dnej\xc5\xa1i strel - njegov strel je dosegel hitrost 159 km/h."